钦定古今图书集成/明伦汇编/宫闱典/第127卷 > 王温
## 钦定古今图书集成/明伦汇编/宫闱典/第127卷 > 王温

按《魏书阉官传》：“温字桃汤，赵郡栾城人。父冀，高邑令，
坐事被诛。温与兄继叔俱充宦者，高祖以其谨慎，补
中谒者、小黄门，转中黄门、钩盾令，稍迁中尝食典御，
中给事中给事东宫，加左中郎将。世宗之崩，群官迎
肃宗于东宫，温于卧中起，肃宗与保母扶抱。肃宗入
践帝位，高阳王雍既居冢宰，虑中人朋党，出为钜鹿”
太守，加龙骧将军。灵太后临朝，征还为中常侍、光禄
大夫，赐爵栾城伯、安东将军，领崇训太仆少卿。特除
使持节、散骑常侍、抚军将军、瀛州刺史。还除中侍中，
进号镇东将军、金紫光禄大夫。迁车骑将军、左光禄
大夫、光禄勋卿，侍中如故。孝昌二年，封栾城县开国
侯，邑六百户。温后自陈本阳平武阳人。于是改封武
阳县，开国，食邑如故。建义初，于河阴遇害，年六十六。
永安初，赠骠骑大将军、仪同三司、雍州刺史。养子冏
哲，袭。齐受禅，例降。